Stjórnarandstaðan er sökuð um að halda uppi málþófi í gær í umræðu um þjóðkirkjufrumvarp dómsmálaráðherra . Þingfundi var frestað á miðnætti og hafði þá ekki tekist að tæma mælendaskrá . Þingmaður Pírata segir augljóst að koma eigi málinu í gegn með fúski . Nokkuð er tekist á á bak við tjöldin á Alþingi þessa dagana um dagskrá þingsins þessa síðustu daga fyrir jólafrí . Í gær var framhaldið á Alþingi umræðu um frumvarp dómsmálaráðherra um stöðu , stjórn og starfshætti þjóðkirkjunnar og stóð umræðan í nokkrar klukkustundir eða þar til þingfundi var frestað á miðnætti . Samkvæmt heimildum fréttastofu lítur stjórnarmeirihlutinn svo á að með þessu hafi stjórnarandstaðan reynt að tefja á meðan reynt er að semja um dagskrána fyrir jólafrí . Frumvarpið tengist viðbótarsamningi sem gerður var við kirkjuna sem meðal annars miðar að því að auka sjálfstæði þjóðkirkjunnar í fjármálum og starfsmannamálum . Helgi Hrafn Gunnarsson , þingmaður Pírata , gerir verulegar athugasemdir við frumvarpið , bæði efnislega og hvað varðar málsmeðferðina . „ Málsmeðferðin er algjörlega hábölvanleg og það er algjörlega dæmigert fyrir þetta kirkjujarðasamkomulag og allt sem því viðkemur , að ráðherra fer og talar við kirkjuna og svo er það kirkjuþing en ekki Alþingi sem að samþykkir samninginn fyrst og síðan er þessu hent hérna inn rétt fyrir jól , “ segir Helgi Hrafn . „ Það er augljóst að þetta mál fær ekki viðunandi , eða eftir því sem ég fæ best séð , neina umfjöllun í nefnd , alla vegana ekki ef það á að halda starfsáætlun . “ Samkvæmt dagskrá verður umræðu um málið framhaldið nú strax eftir hádegi í dag . „ Það er augljóst að þetta verður fúskað í gegn , “ segir Helgi . Spurður hvort ekki megi líta á langar umræður stjórnarandstöðunnar um málið sem málþóf svarar Helgi : „ Ég get ekki fullyrt um hvað öðrum gengur til , ég tók eina fimmtán mínútna ræðu , aðra fimm mínútna ræðu og fór í andsvör bara eins og þingsköp heimila mér og ég gæti talað um þetta mál miklu miklu meira , “ segir Helgi . Halldóra Mogensen telur forseta þingsins mismuna þingmönnum með bjölluslætti sínum .